PATVIRTINTA

 Rokiškio rajono savivaldybės tarybos

 2024 m. balandžio 25 d. sprendimu Nr. TS-

**ROKIŠKIO SENAMIESČIO PROGIMNAZIJOS 2023 M. METINĖ VEIKLOS ATASKAITA**

**Strateginio plano ir metinio veiklos plano įgyvendinimas**

Rokiškio Senamiesčio progimnazija įgyvendina pradinio ugdymo, pagrindinio ugdymo pirmosios dalies programas, užtikrina švietimo pagalbos teikimą mokiniams bei įgyvendina Ugdymo šeimoje tvarkos aprašo nuostatas.

2023-01-01 duomenimis progimnazijoje ugdyti 398 mokiniai, iš jų 166 mokiniai 1–4 klasėse, 205 mokiniai 5–8 klasėse. Dirbo 77 darbuotojai, iš kurių 47 pedagoginiai darbuotojai. Progimnazija turi struktūrinį padalinį – Laibgalių ikimokyklinio ir priešmokyklinio ugdymo skyrių. 2023-09-01 duomenimis skyriuje ugdyti 37 mokiniai. Dirbo 11 darbuotojų, iš jų 6 pedagogai.

Praėjusiais metais progimnazija veikė vadovaudamasi Rokiškio Senamiesčio progimnazijos 2022–2024 metų strateginiu veiklos planu (toliau – Strateginis planas), patvirtintu Rokiškio Senamiesčio progimnazijos direktoriaus 2022-03-04 įsakymu Nr. V-52 „Dėl Rokiškio Senamiesčio progimnazijos 2022–2024 metų strateginio veiklos plano patvirtinimo“ ir Rokiškio Senamiesčio progimnazijos direktoriaus 2023-04-21 įsakymu Nr. V-106 patvirtintu Rokiškio Senamiesčio progimnazijos 2023 metų veiklos planu (toliau – Veiklos planas). Progimnazijos bendruomenė siekė tokių Strateginio plano tikslų: užtikrinti kiekvieno mokinio ir progimnazijos pažangą, plėtoti lyderystę ugdymui(si), socialinis ir emocinis ugdymas.

**I TIKSLAS. UŽTIKRINTI KIEKVIENO MOKINIO IR PROGIMNAZIJOS PAŽANGĄ**

1. **uždavinys. Įtraukties principo įgyvendinimas.**

Mokyklos veiklos planavimo ir organizavimo aspektai, svarbūs įtraukties principui įgyvendinti: mokyklos Strateginiame plane užtikrinama įvairių ugdymosi poreikių turinčių mokinių sėkminga įtrauktis, mokyklos Veiklos plane pabrėžiama įstaigos bendruomenės nuostatų svarba. Rokiškio Senamiesčio progimnazijos pedagogų kvalifikacijos tobulinimo plane (2023-04-21 direktoriaus įsakymu Nr. V-106 patvirtintu 2023 metų progimnazijos veiklos plano priedas Nr. 1) numatomas kompetencijų tobulinimas įgyvendinant įtraukties principą.

Organizuoti trišaliai ir individualūs (vaikas, tėvai, mokytojas, klasės vadovas) vaiko pasiekimų ir pažangos aptarimai. 90 proc. tėvų kartu su vaiku dalyvauja vaiko akademinės pažangos stebėsenos ir stiprinimo procedūrose. Du kartus per metus organizuotos tėvų dienos mokykloje.

Po kiekvieno trimestro organizuotos konstruktyvios diskusijos tikslinėse mokytojų grupėse (dėstančiose tose pačiose klasėse) apie mokinių pažangos ir pasiekimų gerinimo priemones. Progimnazijos bei individualios mokinių pažangos rezultatai sistemingai analizuojami administracijos, mokytojų tarybos, metodinės tarybos posėdžiuose, individualiai su mokytojais ir trišaliuose mokinių, mokinių tėvų bei mokytojų susitikimuose. Kasmet stebimas aktyvėjantis tėvų dalyvavimas organizuotuose mokinių asmeninės pažangos aptarimuose: 2023 m. konsultavosi 85 proc. 1–4 kl. ir 75 proc. 5–8 kl. mokinių tėvų (2022 m. atitinkamai – 65 proc. ir 45 proc., 2021 m. – 48 proc. ir 42 proc.).

2022–2023 m. m. 95,28 proc. mokinių padarė asmeninę pažangą (visų ugdymo dalykų metinių įvertinimų vidurkis, lyginant su praėjusių mokslo metų vidurkiu, nepakito arba padidėjo). Atitinkamai 2021–2022 m. m. buvo 93,21 procento mokinių. Gerėjančių rezultatų priežastis yra suasmenintas mokymas(is), individualios mokinių pažangos bei mokyklos rezultatų stebėjimas ir fiksavimas. Norėdami užauginti kritiškai mąstančią asmenybę, ugdome mokinių gebėjimą įsivertinti. Tokiu būdu mokinys motyvuojamas siekti asmeninės pažangos, išmoksta prisiimti atsakomybę už mokymosi rezultatus. Vertindami savo pasiekimus mokiniai mokosi įžvelgti silpnąsias ir stipriąsias savo puses, mokytojo padedami numato ugdymosi būdus ir svarbiausia yra aktyvūs mokymosi proceso dalyviai.

Ne mažiau kaip 80 proc. mokinių sudarytos galimybės gauti papildomas ugdymo(si) konsultacijas. Vyksta pagrindinių mokomųjų dalykų papildomos ugdymo(si) konsultacijos įvairių poreikių 1–8 klasių mokiniams bei papildomos konsultacijos iš užsienio grįžusiems mokiniams. 2023 m. konsultacijas lankė 60 proc. mokinių.

2023 metais visi 8 klasių mokiniai sėkmingai baigė pagrindinio ugdymo pirmosios dalies programą ir ugdymąsi tęsia gimnazijoje.

Lyginant su 2022 m. sumažėjo praleistų nepateisintų pamokų skaičius, t. y. vienas mokinys vidutiniškai praleido 9,6 nepateisintas pamokas. Atitinkamai 2022 m. – 11,68 pamokas. Tam įtakos turėjo jau tradicija tapęs (progimnazijos mokinių savivaldos inicijuojamas) geriausiai lankančios klasės konkursas.

Pedagogų kvalifikacijos plane numatomas kompetencijų tobulinimas įgyvendinant įtraukties principą.

2023 m. įgyvendintos tarptautinio bendradarbiavimo veiklos – 2 tarptautinės išvykos: Kipras (Limasolis), Belgija (Briuselis). Dalyvavimas viename tarptautiniame projekte: Erasmus+ projektas „STEAM ir įtraukusis ugdymas per tarptautines veiklas“. Pateikta ir patvirtinta paraiška „Erasmus+“ akreditacijai mokyklai bendrojo ugdymo srityje. Vyko Rokiškio rajono savivaldybės pedagoginės psichologinės tarnybos (toliau – PPT) mokymai „Įtraukiojo ugdymo link“.

Vyko metodinė savaitė „Savivaldaus mokymo(si) organizavimas mokykloje“. Ugdant mokinių savivaldaus mokymosi gebėjimus, pamokose organizuojamos veiklos apėmė pagrindinius savivaldaus mokymosi etapus, pradedant nuo turimų žinių, gebėjimų įsivertinimo, mokymosi tikslų, sėkmės kriterijų nustatymo, mokymosi strategijų kūrimo baigiant tolimesniu mokymosi projektavimu.

Konsultacijų pagalba 66 proc. mokinių geba įsivertinti, valdyti ir planuoti mokymosi procesą. 9 proc. pagerėjo mokinių, kuriems teikiama specialioji pagalba, savivaldumas.

Progimnazijoje yra 5 švietimo pagalbos specialistai, 6 mokytojo padėjėjai, tik neturime psichologo, tačiau bendradarbiaujame su PPT, bendruomeniniais šeimos namais. Švietimo pagalbos specialistai teikia paramą mokytojui, mokyklos bendruomenei. Vyko PPT mokymai „Įtraukiojo ugdymo link“ kuriuose dalyvavo visa mokyklos bendruomenė.

Tikslingą švietimo pagalbą teikia mokyklos Vaiko gerovės komisija. 2023-09-21 Rokiškio Senamiesčio progimnazijos direktoriaus įsakymu Nr. V-104 patvirtintas Vaiko gerovės komisijos sudarymo ir jos darbo organizavimo tvarkos aprašas, patikslintos jai priskirtos funkcijos, komisijos sudėtis, darbo organizavimo principai ir sąlygos. Įsigyta ir sukurta mokymo priemonių, kurios atitinka universalaus dizaino ugdyme principus.

Atnaujinamo ugdymo turinio įgyvendinimas. Mokytojai, bendradarbiaudami su kolegomis, susipažino su programų pokyčiais ir planuojamų veiklų rezultatais, gilino pamokos planavimo žinias ir gebėjimus pagal atnaujintą ugdymo turinį. 87 proc. mokytojų stebėjo ir aptarė po 5–7 kolegų pamokas ir 2–3 integruotas pamokas sutelkiant dėmesį į kompetencijų ugdymą per dalyką. Iki 2023-08-31 atnaujinti vertinimo aprašai, parengti ilgalaikio plano pavyzdžiai. Įvyko 36 pamokų stebėjimai ir aptarimai. Suorganizuota konferencija „Atnaujinto ugdymo turinio aspektų praktinis pritaikymas“. Konferencijos tikslas – pasidalinti idėjomis ir praktiniais pavyzdžiais įgyvendinant atnaujintą ugdymo turinį. Konferencijoje pranešimus skaitė 9 mokytojai dalyvavo 100 proc. mokytojų.

2023 metais vyko ilgalaikė kvalifikacijos tobulinimo programa „Atnaujinto ugdymo turinio įgyvendinimo aspektai“ 3 moduliai: „Įtraukiojo ugdymo svarba įgyvendinant UTA“, „Įtraukties principų (pastoliavimo), padedančių mokiniams išvengti mokymosi kliūčių“, „Atnaujintos bendrosios ugdymo programos: kaip planuoti kompetencijų plėtojimu grįstą pamoką“.

Pagal socialinės partnerystės tinklaveikos ir komunikacijos planą pasirašytos dvi naujos bendradarbiavimo sutartys su Rokiškio rajono savivaldybės Juozo Keliuočio viešąja biblioteka – dėl dalijimosi informaciniais ištekliais atnaujinto bendrųjų programų turinio realizavimui, su Rokiškio jaunimo centru – pilietinėmis, socialinėmis, kultūrinėmis iniciatyvomis stiprinti kompetencijas. Sistemingas kiekvienos suinteresuotos pusės informavimas apie atnaujinamų bendrųjų programų diegimo žingsnius ir situaciją progimnazijos mokyklos tinklapyje.

Mokyklos taryboje ir tėvų aktyvo grupėje (16 mokinių tėvų dalyvauja juos vienijančioje tėvų aktyvo grupės veikloje) susitarta dėl patyčių prevencijos vykdymo – tėvų ir vaikų susitikimai, parengtas projektas tėvų ir paauglių santykių stiprinimui.

Įsigyta atnaujintų vadovėlių 1, 3, 5, 7 klasėms. Reikiamų specialistų užtikrinimas – du papildomi mokytojo padėjėjo etatai. Skaitmeninių mokymo priemonių kiekvienam mokiniui įsigijimas.

Laibgalių ikimokyklinio ir priešmokyklinio ugdymo skyriuje padaugėjus pageidaujančių lankyti darželio grupes, įsteigta nauja visos dienos grupė. Organizuojamas vaikų pavėžėjimas iš Jūžintų seniūnijos progimnazijos mokykliniu autobusu (pavėžėjami 13 ikimokyklinukų) ir Kriaunų seniūnijos autobusu (pavėžėjami 5 mokiniai). Įsteigta mokytojo (mokinio) padėjėjo papildoma pareigybė specialiųjų poreikių turinčiam mokiniui ir mokiniui, kuriam skirtas privalomas ikimokyklinis ugdymas.

**2 uždavinys. Plėtoti STEAM ugdymą.**

5–8 klasių mokiniai jungiasi į STEAM mokyklų tinklą. Dalyvauja Erasmus+ KA2 projekte‚ „STEAM ir įtraukusis ugdymas per tarptautines veiklas“.

21 proc. ugdymo proceso vyksta netradicinėse erdvėse ir / ar taikant netradicinius mokymo(si) metodus. Ne mažiau kaip 2 kartus per metus 6–8 klasių mokiniai dalyvauja Panevėžio centro STEAM veiklose. 1–4 klasių mokiniams kiekvieną savaitę vyksta trumpalaikiai projektai, bandymai ir tyrinėjimai pagal savaitės temas. Informacija apie STEAM ugdymo(si) patirtis viešinama mokyklos interneto svetainėje, mokslo metų pabaigoje mokykloje surengta 7–8 klasių STEAM projektinių darbų paroda, mokykloje parengtas stendas apie mokinių vykdomas STEAM veiklas. Sudarytos papildomos sutartys su Panevėžio STEAM centru.

Laibgalių skyriuje ikimokyklinio ir priešmokyklinio amžiaus mokiniai ugdymo proceso metu turi galimybę naudotis planšetiniais kompiuteriais, turi nuosavą daržiuką kieme, augina augalus ir stebi jų augimo procesą ant „Žaliosios palangės“.

**3 uždavinys. Sustiprinti bendruomeniškumu ir bendradarbiavimu grįstus santykius.**

Kiekviename klasių koncentre suorganizuotos kūrybinės-meninės veiklos netradicinėse erdvėse (Rokiškio krašto muziejus, Rokiškio rajono savivaldybės J. Keliuočio viešoji biblioteka, Salų dvaras, Bajorų muziejaus „Lėlių namai“, Laibgalių ir Čedasų bendruomenės namai, Rokiškio miesto turizmo ir verslo informacijos centras, Rokiškio profesinio mokymo centras).

Suorganizuotos 4 mokinių darbų parodos (Lietuvos Nepriklausomybės atkūrimo dienai, pasaulinei Žemės dienai, Kalėdinio atviruko, Velykinė).

Įvykdyti du dailės, lietuvių ir anglų kalbos integruoti projektai. Mokiniai dalyvavo 4 rajono ir 7 respublikiniuose meninių darbų konkursuose-parodose. Suorganizuotos 8 kūrybinės-meninės veiklos kitose erdvėse (mokyklos patalpos papuoštos karpiniais, 6 parodos bibliotekos erdvėse, dailės kabinete, mokyklos fojė). Suorganizuotos „Pirmokų krikštynos“. 1–4 klasių mokiniams ir Laibgalių ikimokyklinio ir priešmokyklinio skyriaus vaikams organizuotas Kalėdinis renginys-muzikinis spektaklis „Atskuba baltos Kalėdos“. Moksleiviai savanoriavo pagal aplinkosaugos ir gyvūnų sritį – rinkdami maisto paramą beglobiams gyvūnams, pagal sporto sritį – padėjo organizuoti sporto renginius, pagal švietimo organizacijos sritį – padėjo mokymosi procese skyrė papildomai dėmesio motyvacijos stokojantiems mokiniams, kultūrinėje srityje – dalyvavo akcijoje „Dovanoju knygą bibliotekai“.

Remiantis mokyklos vidaus veiklos kokybės įsivertinimo išvadomis, viena iš stiprybių nurodoma – mokinių socialumas. 85 proc. mokinių nori ir moka bendrauti, bendradarbiauti, dalyvauti bendrose veiklose, prisiimti atsakomybę. Dauguma mokinių pripažįsta kitų teisę būti kitokiems, gerbia kitą asmenį ir yra geranoriški. Tam pritaria ir 86 proc. mokytojų. Mokiniams rūpi jų aplinkos, bendruomenės, šalies gerovė ir jie prisideda ją kuriant.

Du kartus per metus Laibgalių skyriuje buvo organizuojamos „atvirų durų dienos“, kuriose mokinių tėvai turėjo galimybę stebėti ugdymo proceso veiklas, susitikti ir individualiai pabendrauti su skyriuje dirbančiais darbuotojais.

Priešmokyklinio amžiaus vaikai dalyvavo Rokiškio lopšelio-darželio „Nykštukas“ ilgalaikiame ekologiniame projekte „Kamštelių šėlsmas“.

**II. TIKSLAS. PLĖTOTI LYDERYSTĘ UGDYMUI(SI)**

**1 uždavinys. Efektyvinti mokytojų kolegialią veiklą.**

Kiekvienas pedagogas dalyvavo daugiau negu penkiose kvalifikacijos tobulinimo programose pagal kvalifikacijos tobulinimo programoje nustatytus konkrečius profesinių kompetencijų tobulinimo prioritetus: kompetencijų tobulinimas įgyvendinant šiuolaikinį ugdymo / mokymo turinį, kompetencijų, reikalingų veiksmingai ugdyti skirtingų ugdymosi poreikių turinčius mokinius, tobulinimas, vadovavimo ir lyderystės ugdymo / mokymo procesui ir švietimo įstaigai kompetencijų tobulinimas.

Mokslo metų pabaigoje 100 proc. mokytojų reflektavo savo veiklą pagal nustatytus metinius tikslus ir vertinimo rodiklius. 81 proc. pedagogų dalyvavo darbo grupėse: strateginio veiklos plano įgyvendinimo stebėsenos priežiūros, krizių valdymo, Vaiko gerovės komisijos, „Tūkstantmečio mokyklos“ projekto įgyvendinimo, veiklos plano parengimo, inventorizacijos, atestacinės komisijos, atnaujinto ugdymo turinio įgyvendinimo, „Erazmus+“ projekto, vidaus kontrolės ir t.t.

2023 metais vyko ilgalaikė kvalifikacijos tobulinimo programa „Atnaujinto ugdymo turinio įgyvendinimo aspektai“.

2023 m. įgyvendintos tarptautinio bendradarbiavimo veiklos – 2 tarptautinės išvykos: Kipras (Limasolis), Belgija (Briuselis). Dalyvavimas 1 tarptautiniame projekte: „Erasmus+“ projektas „STEAM ir įtraukusis ugdymas per tarptautines veiklas“ (Nr. 2023-1-LT01-KA122-SCH-000118602). Šalys partnerės: Kipras, Belgija, Prancūzija, Kroatija, Vokietija.

Patvirtinta paraiška „Erasmus+“ akreditacijai mokyklai bendrojo ugdymo srityje. Akreditacijos tikslas: tobulinti mokytojų kompetencijas plėtojant lyderystę mokymuisi įgyvendinant atnaujintą kompetencijomis grįsto ugdymo turinį. Atnaujinant bendrojo ugdymo turinį, kiekvienas mokytojas susiduria su iššūkiais, kaip jį įgyvendinti savo kasdieniame darbe. Atnaujinto turinio pateikimas turi būti grindžiamas mokinių kompetencijų ugdymu, tačiau manome, kad visų pirma reikia ugdytis savo, kaip mokytojo, profesines kompetencijas. Mokytojui, kaip pamokos lyderiui, būtina mokytis, kaip pritaikyti dalyko atnaujintą turinį savo pamokose. Dar didesnis iššūkis mokytojui yra efektyviai išnaudoti 30 procentų pamokų, kurias pats mokytojas gali užpildyti pasirinktu turiniu. Mokytojui būtina aktualizuoti ugdymo turinį, pateikiant naujausias mokslo žinias, mokiniui sudarant galimybes ugdytis reikiamus gebėjimus. Kadangi daugelyje šalių ugdymo turinys atnaujinamas kas 10–12 metų, turėtume semtis patirties iš kitų šalių. Mokytojai, dalyvavę mobilumuose, būtų lyderiais, jie perteiktų ir skatintų įgyvendinti europinę patirtį bei pasiektų teigiamų pokyčių ugdymo procese, kuris teigiamai įtakotų mokinių motyvaciją ir pasiekimus.

2022–2023 m. įgyvendintas „Erasmus+“ projektas „Kūrybiškumas užsienio kalbų mokyme“ (Nr. 2021-2-LT01-KA122-SCH-000041918). Šalys partnerės: Italija, Danija.

Vyko PPT suorganizuotas seminaras „Įtraukiojo ugdymo link“. PPT specialistai teikė nuolatines individualias konsultacijas įvairių dalykų mokytojams, parengė metodinės medžiagos rinkinius į pagalbą pedagogams pagal atskiras specialiųjų ugdymosi poreikių turinčių mokinių grupes.

„eTwining“ platformoje užmegzti ryšiai su Europos šalių mokyklų mokytojais, su kuriais buvo bendradarbiaujama ir derinamasi dėl partnerystės. Su Ispanijos San Bartolome de la Torre miesto IES Puerta del Andévalo mokyklos bendruomene suderino, pasirašė bendradarbiavimo susitarimą ir vyko į darbo stebėjimo vizitą. Sėkmingas partnerių ir kursų radimas „eTwining“ platformoje, tarptautinių ryšių užmezgimas paskatino bendradarbiauti ir mokinius, kur jie tobulina komunikavimo užsienio kalba gebėjimus, bendravimo ir bendradarbiavimo, technologijų naudojimo kompetencijas, „eTwining“ platforma puikiai papildo „Erasmus+“ projekto įgyvendinimo veiklas.

Remiantis mokyklos vidaus veiklos kokybės įsivertinimo išvadomis, kaip stiprybė pažymima komandų vadovų rūpinimasis tuo, kad komandinis darbas (metodinių grupių, mokomųjų dalykų mokytojų komandose) būtų efektyvus ir veiksmingas. Mokytojų bendruomenė yra sutarusi, kad mokinių atostogų metu mokytojai dalį savo darbo laiko skiria komandiniam darbui. Bendradarbiavimas komandoje asmeniškai praturtins ir palengvins darbą. Mokytojai bendradarbiauja tarpusavyje, susibūrę į pastovias komandas (pagal klases, ugdymo pakopas ar mokomuosius dalykus).

Pedagogams skiriamos finansinės motyvacinės priemonės už tarptautinių projektų rengimą, už parengtas 40 valandų kvalifikacijos kėlimo programas, už ugdytinių pasiekimus rajono ir respublikinėse olimpiadose, konkursuose, varžybose. Visi progimnazijos darbuotojai ir mokiniai apdrausti nuo nelaimingų atsitikimų progimnazijoje.

Atnaujinta ir pateikta savivaldybės tarybai tvirtinti ikimokyklinio ugdymo programa „Laiminga vaikystė“.

Laibgalių ikimokyklinio ir priešmokyklinio ugdymo skyriaus ugdytiniai turėjo galimybę sudalyvauti Rokiškio rajono ikimokyklinio-priešmokyklinio amžiaus vaikų projekte „Pasaka mano kieme“. Laibgaliuose svečiavosi Rokiškio mokyklos-darželio „Ąžuoliukas“ Kavoliškio skyriaus vaikai, po to Laibgalių skyriaus vaikai aplankė Rokiškio mokyklos-darželio „Ąžuoliukas“ Kavoliškio skyriaus mokinius.

**2 uždavinys. Sustiprinti mokinių lyderystės įgūdžius.**

Mokiniai inicijavo apklausą apie renginių poreikį ir kokybę. Didžiausias poreikis mokykloje organizuoti diskotekas švenčių proga, masinius renginius. Mokyklos vidaus veiklos kokybės įsivertinimo išvadose dauguma mokinių atsakė: „Aš noriai dalyvauju mokyklos renginiuose, aš dalyvauju mokinių organizacijose, aš priimu atsakomybę už savo veiksmus“.

2021–2023m. vyko Nacionalinės švietimo agentūros (toliau – NŠA) 4K projektas, kuriame dalyvauja 100 proc. 5–8 klasių mokinių. kuriuo skatinama mokinių saviraiška, aktyvus dalyvavimas neformaliajame ugdyme, įvairiuose projektuose ir teminiuose renginiuose, kurių metu lavinami mokinių mąstymo, kūrybiškumo, lyderystės ir kiti gebėjimai, elgesio, bendravimo, bendradarbiavimo įgūdžiai.

Mokinių savivalda dalyvavo rajono mokinių tarybos veiklose. Mokiniai įsitraukė į darbo grupes mokyklos veiklą reglamentuojančių dokumentų svarstymui. Mokinių iniciatyva vyko savivaldos dienų veiklos: puoštas mokyklos interjeras Rugsėjo 1-osios, Mokytojų dienos, Šv. Kalėdų proga. Jų inicijuojamose veiklose (renginiuose, šventėse, akcijose, projektuose, talkose) dalyvavo 100 proc. 5–8 klasių progimnazijos mokinių. Taip buvo stiprinami bendravimo, bendradarbiavimo ir kūrybiškumo įgūdžiai. Mokinių savivalda puikiai pasiskirstė darbus ir prisiėmė kolektyvinę atsakomybę už rezultatą. Apie veiklas nuolat informavo bendruomenę mokyklos interneto svetainėje.

Didėjo mokinių, įsitraukiančių į visuomeninę veiklą, sprendimų priėmimą, savanorystę, skaičius: apie 29 proc. mokinių teigia dalyvavę „Maisto banko“, „Darom 2023“, miškasodžio akcijose. Palyginus su praėjusiais metais matyti, kad procentas didėja: 2022 metais buvo 27 procentai.

Galima paminėti, kad apie 22 proc. mokinių teigia, įsijungiantys į trumpalaikes savanoriškas veiklas viešų renginių Rokiškyje organizavimo metu: miesto gimtadienio, Kalėdų renginių, tarptautinio teatrų festivalio.

Pasirašytos dvi naujos bendradarbiavimo sutartys su Rokiškio turizmo informacijos centru, Rokiškio jaunimo centru, susitariant organizuoti bendrus projektus ir bendruomenės renginius.

Remiantis mokyklos vidaus veiklos kokybės įsivertinimo išvadomis, viena iš stiprybių nurodomi ryšiai su socialiniais partneriais. Progimnazijoje analizuojami mokinių poreikiai bendradarbiavimo su socialiniais partneriais srityje bei kartu su mokiniais numatomi bendradarbiavimo tikslai. Mokykla ieško įvairių naujų socialinių ryšių (mano 92 proc. mokytojų), kurie prisideda prie mokyklos pažangos (teigia 83 proc. mokytojų).

2021–2023 m. vykdytas NŠA 4KA projektas, kuriame akcentuojama ir įtvirtinama 5–8 klasių mokinių pasiekimų, įgytų neformaliuoju ir savišvietos būdais, svarba. Išsiaiškinami mokinių poreikiai bendradarbiavimo su socialiniais partneriais srityje bei kartu su mokiniais numatomi bendradarbiavimo tikslai. Mokykla ieško įvairių naujų socialinių ryšių (mano 92 proc. mokytojų), kurie prisideda prie mokyklos pažangos (teigia 83 proc. mokytojų).

Progimnazijoje veiksminga mokinių skatinimo sistema. Mokiniai skatinami už individualią pažangą, aukštus ugdymosi pasiekimus, sportinius pasiekimus, pamokų lankomumą, aktyvią veiklą. 2023 metais direktoriaus padėkos įteiktos 70 mokinių. Kiekvienais metais renkama pažangiausia klasė, jai skiriama pažintinė išvyka.

**3 uždavinys. Sudaryti sąlygas tėvų iniciatyvoms ir lyderystei.**

Sudarytos sąlygos tėvų lygiavertiško dalyvavimo vaiko ugdymo procese galimybės. 100 proc. 1–8 klasių mokinių 2 kartus per mokslo metus kartu su tėvais ir mokytojais aptaria mokinio individualios pažangos planą. 5–8 klasių mokiniai kartu su jų tėvais dalyvauja refleksijos dienose. Šeimos ir mokyklos partnerystė turėjo įtakos 5–8 klasių aritmetinio vidurkio pagerėjimui (2022–2023 m. m. 95,28 procento mokinių padarė asmeninę pažangą (visų ugdymo dalykų metinių įvertinimų vidurkis, lyginant su praėjusių mokslo metų vidurkiu, nepakito arba padidėjo), lyginant su 2022 m. sumažėjo praleistų nepateisintų pamokų skaičius, t. y. vienas mokinys vidutiniškai praleido 9,6 nepateisintos pamokos. Atitinkamai 2022 m. – 11,68 pamokas.

Mokinių tėvai vedė pamokas mokytojo dienos proga. Pokalbių su mokiniais metu supažindino su karjeros galimybėmis. Dalyvavo progimnazijos Mokslo ir žinių šventėje, Naujametiniuose renginiuose, yra aktyvūs dalyviai ir savanoriai mokinių sportiniuose renginiuose. Tėvai įsitraukę į mokykloje vykdomas psichoaktyviųjų medžiagų vartojimo prevencijos veiklas. Dalyvauja ir inicijuoja „Aktyvios mokyklos“ statuso veiklas. 16 mokinių tėvų dalyvauja juos vienijančioje tėvų aktyvo grupės veikloje. Pagal vykdytą apklausą 87 proc. 1–4 klasių mokytojų mano, kad jo klasės tėvai aktyviai dalyvauja mokyklos organizuojamuose renginiuose arba prisideda juos organizuojant. 64 proc. mokytojų įtraukia tėvus ir mokinius į mokyklos erdvių kūrimą ir puošimą.

Sudarytos sąlygos tėvų lygiavertiško dalyvavimo vaiko ugdymo procese galimybės. 100 proc. 1–8 klasių mokinių 2 kartus per mokslo metus kartu su tėvais ir mokytojais aptaria mokinio individualios pažangos planą. 5–8 klasių mokiniai kartu su jų tėvais dalyvauja refleksijos dienose. Šeimos ir mokyklos partnerystė turėjo įtakos 5–8 klasių aritmetinio vidurkio pagerėjimui (lyginant su 2021 metais – nuo 7,58 proc. iki 7,84 proc.) sumažėjo nepateisintų pamokų. Tėvai įsitraukę į mokykloje vykdomas psichoaktyviųjų medžiagų vartojimo prevencijos veiklas. Bendruomenės įsitraukimas į sportines-sveikatinimo veiklas. Per metus vyksta du bendruomenės sportiniai renginiai. 87 proc. 1–4 klasių mokytojų mano, kad jo klasės mokinių tėvai aktyviai dalyvauja mokyklos organizuojamuose renginiuose arba prisideda juos organizuojant. 64 proc. mokytojų įtraukia tėvus ir mokinius į mokyklos erdvių kūrimą ir puošimą.

Laibgalių skyriaus ugdytinių tėveliai kartu su vaikais aktyviai įsijungia į bendruomenės organizuojamas veiklas – tradicinių Gandrinių šventę rugpjūčio mėnesį, eglutės įžiebimo šventę Laibgalių lauko estradoje „Miško pasaka“. Dalyvauta edukacijoje „Mano močiutės skarelė“ Laibgalių kultūros centre. Organizuota tėvelių darbų parodėlė „Džiaugiasi moliūgėlis, kad atėjo rudenėlis“, skirta Rudenėlio šventei.

**III. TIKSLAS. SOCIALINIS IR EMOCINIS UGDYMAS**

**1 uždavinys. Kurti saugią, rūpestingą, palaikančią aplinką, kurioje suteikiamos galimybės demonstruoti socialinius ir emocinius gebėjimus.**

2021–2023 m. vykdomas NŠA 4K projektas, kuriame dalyvauja 100 proc. 5–8 klasių mokinių. 4K projekte skatinama mokinių saviraiška, aktyvus dalyvavimas neformaliajame ugdyme, įvairiuose projektuose ir teminiuose renginiuose, kurių metu lavinami mokinių mąstymo, kūrybiškumo, lyderystės ir kiti gebėjimai, elgesio, bendravimo, bendradarbiavimo įgūdžiai. Todėl greta formaliojo švietimo vis reikšmingesni tampa įgūdžiai bei žinios įgytos per darbo patirtį, neformalųjį ugdymą įvairiuose būreliuose, seminaruose ar atliekant savanorišką visuomenei naudingą veiklą. Dalyvavimas 4K modelio veiklose stiprina nepageidaujamo elgesio prevenciją ir elgesio problemų sprendimą.

Didžioji dalis mokinių teigia: „Mūsų mokytojai prižiūri, kad būtų laikomasi klasės taisyklių, savo klasėje mes nustatėme bendras taisykles, kaip mes turėtume elgtis, mūsų mokytojai domisi mokinių nuomone ir klausimais“.

Progimnazijoje vykdomos sportinės-sveikatinimo veiklos. Nuo 2019 metų progimnazijai suteiktas „Aktyvios mokyklos statusas“. Visus metus buvo vykdomos sportinės-sveikatinimo veiklos sveikos mitybos ir nutukimo prevencijai, rūkymo, alkoholio ir narkotikų vartojimo prevencija. Skatinamas mokinių fizinis aktyvumas: Judumo savaitės, Olimpinis mėnuo, rytmetinės mankštos, tarpklasinės varžybos.

Progimnazijoje vykdomos 6 neformaliojo švietimo sporto programos, atitinkančios mokinių interesus, poreikį ir fizinę sveikatą (kvadrato, futbolo, tinklinio, krepšinio, sporto būreliai 1–4 klasių mokiniams). Skatinant mokinių fizinį aktyvumą, propaguojant pozityvių įpročių formavimą mokiniai kiekvienais metais dalyvauja Lietuvos mokyklų žaidynėse savo amžiaus grupėje. Prevencinės programos integruojamos į visus mokomuosius dalykus.

Su Rokiškio rajono kūno kultūros ir sporto centru ir Rokiškio baseinu susitarta dėl fizinio aktyvumo integravimo į kasdienį mokyklos bendruomenės gyvenimą; su Velykalnio bendruomene susitarta dėl bendruomenės renginių, su Rokiškio rajono kūno kultūros ir sporto centru susitarta dėl kūno kultūros pamokų vedimo ledo arenoje.

100 proc. 1–4 klasių mokinių dalyvauja socialinio ir emocinio ugdymo programoje „Laikas kartu“, 100 proc. 5–8 klasių mokinių dalyvauja socialinio ir emocinio ugdymo programoje „Paauglystės kryžkelės“.

Socialinė ir emocinė aplinka. Pagal atliktą apklausą 81 proc. tėvų teigia, kad mokiniai mokykloje jaučiasi gerai. 67 proc. mokytojų teigia, kad mokiniai demonstruoja pagarbą kiekvienam. 100 proc. mokytojų teigia, kad gerbia kiekvieną mokinį. Kilus įvairiems sunkumams mokykloje, mūsų mokiniai visada sulaukia pagalbos (teigia 97 proc. mokytojų). 78 proc. mokytojų mano, kad mokiniai pasitiki savo jėgomis, o 67 proc. pastebėjo, kad mokiniai nebijo iššūkių. Visi (100 proc.) mokytojų mano, kad moka reikiamu metu palaikyti mokinį, sustiprinti jo pasitikėjimą ir savigarbą.

Laibgalių ikimokyklinio ir priešmokyklinio ugdymo skyriaus ugdytiniai dalyvavo Rokiškio rajono kaimiškų ikimokyklinio ugdymo įstaigų priešmokyklinio amžiaus vaikų sportiniame renginyje „Rudens futboliukas“, Rokiškio rajono ikimokyklinio ugdymo įstaigų 5–7 metų amžiaus vaikų sveikatinimo renginys „Augu sveikas“ Juodupės lopšelyje-darželyje. Rokiškio rajono priešmokyklinio amžiaus vaikų rytmetys „Mankštos fiesta 2023“ Rokiškio L. Šepkos parke, lankėsi sensoriniame kambaryje Laibgalių bibliotekoje.

**2 uždavinys. Mokyti kurti santykius remiantis socialiniu sąmoningumu ir tarpasmeninio bendradarbiavimo gebėjimais.**

1–8 klasių mokiniai klasių valandėlių metu tobulino socialines ir emocines kompetencijas ugdančiose veiklose: savo emocijų suvokimas ir valdymas, pozityvių tikslų išsikėlimas ir pasiekimas, kitų globa ir rūpinimasis kitais, pozityvių santykių su kitais kūrimas ir palaikymas, tinkamas tarpasmeninių santykių situacijų valdymas, atsakingas sprendimų priėmimas.

Gyvenimo įgūdžių pamokos 5-oje klasėje formuoja vaiko asmenybę, savimonę bei savigarbą. 5a klasės mokiniai dalyvavo Vaikų teisių organizuotame protmūšyje, skirtame Vaikų teisių konvencijos dienai.

Atliktas penktokų adaptacijos tyrimas parodė, kad 98 proc. penktokų mokykloje jaučiasi saugiai.

Suorganizuotas renginys „Padėkos popietė progimnazijos aptarnaujančiam personalui“, mokytojų ir mokinių varžytuvės. Į ugdymo procesą integruojamos lytiškumo bei sveikos gyvensenos, psichoaktyviųjų medžiagų vartojimo programos. Ugdymo proceso metu organizuojant integruotas pamokas, netradicinių pamokų metu, renginių, proto mūšių bei neformaliojo švietimo dėka mokiniai tobulina bendradarbiavimo ir darbo komandoje įgūdžius.

Aktyvinamas mokinių įsitraukimas į popamokinę veiklą. Užtikrinamas dalyvavimas 4K projekte. Neformaliojo ugdymo veiklų ir pasiekimų sklaida vykdoma mokyklos internetiniame puslapyje, rajono ir respublikos spaudoje, TAMO dienyne.

Dalis mokinių teigia, jog dalyvauja mokinių organizacijose.

**3 uždavinys. Ugdyti sprendimų priėmimo gebėjimus ir atsakingą elgesį mokyklos ir bendruomenės situacijose**.

Progimnazijos mokinių savivalda inicijavo apklausą apie renginių mokykloje poreikį ir kokybę. Didžiausias poreikis mokykloje – organizuoti diskotekas švenčių proga, masinius renginius. Sudarytos mokinių pozityvaus elgesio taisyklės. „Mūsų mokytojai prižiūri, kad būtų laikomasi klasės taisyklių, savo klasėje mes nustatėme bendras taisykles, kaip mes turėtume elgtis, mūsų mokytojai domisi mokinių nuomone ir klausimais“.

Savivalda aktyviai prisideda prie mokykloje vykstančių renginių organizavimo, pati inicijuoja akcijas, viena jų – higienos bei medicinos priemonėmis paremti karą Ukrainoje, kur už surinktus pinigus nupirktos priemonės atiduotos savivaldybės atsakingiems atstovams. Nupirkta knygų mokyklos bibliotekai. Organizavo Rugsėjo pirmosios šventę, Mokytojų dieną, Valstybinių švenčių minėjimą, Kalėdinį paštą, kalėdinių atvirukų konkursą. Vyko „Moku žinau galiu“ mokytojų ir mokinių viktorinos.

1–4 klasių mokiniams „Vasaros pažinimo akademija-8“, renginiai, skirti įvairioms šventėms paminėti, pilietinės akcijos Ukrainai paremti, mokykloje besimokančių ukrainiečių integracija, parama gyvūnėliams, pažintinės išvykos, edukacijos, tėvų įtraukimas į klasių veiklas, dalyvavimas renginiuose, pagalba ruošiantis, stiprina ryšius tarp bendruomenės narių.

Vyko mokymai savivaldaus ugdymo pažinimui, vaikų teisių, smurto bei priekabiavimo darbe bei kiti.

Laibgalių skyriaus ugdytiniai dalyvavo Rokiškio rajono priešmokyklinio amžiaus vaikų saugaus eismo šventė „Trijų švieselių miestelyje“ Rokiškio rajono kūno kultūros ir sporto centre.

Kasmet vyksta tradiciniai Laibgalių skyriaus bendruomenės renginiai: „Kaziuko mugė“, Žemės diena, Gandro diena, Užgavėnės, Sniego diena pusiaužiemis ir kitos kalendorinės šventės.

Direktorė Saulė Kazinavičienė